Utopia (άλμπουμ)

Το Utopia είναι το ένατο στούντιο άλμπουμ της Ισλανδής μουσικού Μπιορκ. Γράφτηκε κατά κύριο λόγο από την ίδια, ενώ σε ορισμένα κομμάτια συμμετέχει στη δημιουργία τους και η Arca. Κυκλοφόρησε στις 24 Νοεμβρίου 2017 από τη δισκογραφική εταιρία One Little Indian. Θεματικά αναφέρεται σε έναν δικό της φανταστικό και παραδεισένιο κόσμο. Σε αντίθεση με το Vulnicura, το οποίο γράφτηκε με πόνο ψυχής και η ίδια δήλωσε πως ένιωθε σαν να βρίσκεται στην κόλαση, στο Utopia η Μπιορκ ένιωθε πως βρίσκεται στον παράδεισο.

Κυκλοφορία 
Στις 2 Αυγούστου 2017 η Μπιορκ ανακοίνωσε το άτιτλο νέο της άλμπουμ με ένα χειρόγραφο σημείωμα στα κοινωνικά της δίκτυα, δηλώνοντας ότι το άλμπουμ θα κυκλοφορήσει πολύ σύντομα. Το πρώτο σίνγκλ από το επερχόμενο άλμπουμ, το "The Gate" κυκλοφόρησε τα μεσάνυχτα στις 15 Σεπτεμβρίου, τρεις μέρες νωρίτερα από την αρχική ημερομηνία στις ψηφιακές πλατφόρμες. Την ίδια μέρα, σε συνέντευξη του Nowness ανακοίνωσε πως ο τίτλος του επερχόμενου άλμπουμ θα είναι "Utopia" και πως είχε χιλιάδες προτάσεις για όνομα. Μεταξύ άλλων είπε: «Μου αρέσει το γεγονός οτι είναι κλισέ, αυτή η λέξη [...] έχει ένα φασιστικό "Θέλω ο κόσμος να είναι έτσι!" αίσθημα, καθώς είναι μια πρόταση για το πως μπορούμε να ζούμε με τη φύση και την τεχνολογία με όσο το δυνατόν πιο αισιόδοξο τρόπο». Στις 25 Νοεμβρίου κυκλοφόρησε το "Blissing Me" ως δεύτερο σίνγκλ σε μορφή digital download, συνοδευόμενο από ένα μουσικό βίντεο, σκηνοθετημένο από τον Tim Walker και την Emma Dalzell που κυκλοφόρησε την ίδια μέρα.

Το άλμπουμ κυκλοφόρησε στις 14 Νοεμβρίου 2017 σε CD και σε δύο 12" δίσκους βινυλίου, με όσους το αγόραζαν να λαμβάνουν επίσης κρυπτονομίσματα σε μορφή 100 audiocoins. Η special edition του Utopia σε digipak περιελάμβανε και μια αφίσα. Λίγο αργότερα έγινε διαθέσιμο για περιορισμένη κυκλοφορία και σε δύο ροδακινί δίσκους βινυλίου.

Προώθηση

Σινγκλ 
Τα μεσάνυχτα στις 15 Σεπτεμβρίου κυκλοφόρησε το "The Gate" ως το πρώτο σινγκλ του Utopia. Μια εβδομάδα μετά κυκλοφόρησε και σε φυσική έκδοση, σε 12" βινύλιο μιας όψης. Το βινύλιο περιλάμβανε μια εκτεταμένη εκδοχή του τραγουδιού, με ένα διαφορετικό κλείσιμο με φλάουτο. Το μουσικό βίντεο του "The Gate" κυκλοφόρησε στις 17 Σεπτεμβρίου στο κανάλι του Nowness στο YouTube και τρεις μέρες μετά έγινε διαθέσιμο στο κανάλι της Μπιορκ.

Το δεύτερο σινγκλ του Utopia, "Blissing Me", κυκλοφόρησε μια εβδομάδα πριν την κυκλοφορία του άλμπουμ. Ένα μήνα αργότερα, στις 13 Δεκεμβρίου 2017, ένα ρεμίξ EP δύο τραγουδιών κυκλοφόρησε με δύο νέες μίξεις του τραγουδιού. Η πρώτη ήταν μαζί με τον τραγουδιστή Serpentwithfeet και περιελάμβανε νέους στίχους και beats, ενώ το δεύτερο περιελάμβανε μόνο άρπα. Στις 7 Φεβρουαρίου 2018 ανακοινώθηκε μια περιορισμένη φυσική εκδοχή του "Blissing Me" σε τυρκουάζ δίσκο βινυλίου και κυκλοφόρησε στις 23 Φεβρουαρίου.

Στις 21 Μαρτίου 2018, το "Arisen My Senses" κυκλοφόρησε ως τρίτο σινγκλ από το Utopia. Ένα EP έγινε διαθέσιμο ψηφιακά με τρία ρεμίξ από τους Lanark artefax, Jlin και Kelly Lee Owens. Την ίδια μέρα στο ηλεκτρονικό κατάστημα της ίδιας, αλλά και της One Little Indian έγινε διαθέσιμο για προπαραγγελία σε 12" χρωματιστό δίσκο βινυλίου. Στη φυσική του εκδοχή θα κυκλοφορήσει στι 25 Μαΐου.

Στις 6 Σεπτεμβρίου 2019, κυκλοφόρησαν δύο remixes του "Features Creatures" ψηφιακά, διά χειρός του Fever Ray και των The Knife. Η Μπιορκ με τη σειρά της παρουσίασε μια δική της εκδοχή του "This Country", από τον δίσκο Plunge (2017) του Fever Ray. Το πρότζεκτ ανταλλαγής τραγουδιών μεταξύ τους κυκλοφόρησε ως EP, με τίτλο "Country Creatures" την 1η Νοεμβρίου 2019.

Περιοδείες

Utopia Tour
Στις 30 Οκτωβρίου 2017, η Μπιορκ ανακοινώθηκε ως μια από τους headliners για το All Points East φεστιβάλ του Λονδίνου στις 27 Μαΐου 2018.   Τελικά, έως τις 30 Ιουλίου του ίδιου έτους ακολούθησαν ακόμη 8 συναυλίες σε φεστιβάλ διαφόρων ευρωπαϊκών πόλεων. Δύο πρόβες διοργανωθηκαν στην Ισλανδία ένα μήνα πριν αρχίσει η περιοδεία, τις οποίες μπορούσε το κοινό να παρακολουθήσει.

Cornucopia
Στις 12 Νοεμβρίου 2018, η Μπιορκ ανακοίνωσε μια νέα σειρά από shows, το Cornucopia, για το οποίο θα ετοίμαζε την πιο περίτεχνη σκηνή ως τότε και σε αυτό θα συνδυάζονταν ήχος και ψηφιακά μέσα. Θα παρουσιάζονταν σε 8 εμφανίσεις στο The Shed της Νέας Υόρκης, από τις 6 Μαΐου έως την 1η Ιουνίου 2019. Για την παραγωγή του υπερθεάματος συνεργάστηκε με επτά παίκτριες φλάουτου, τις Viibra, τον μουσικό Manu Delago, την αρπίστρια Katie Buckley και τον Bergur Þórisson στα ηλεκτρονικά. Επίσης συμμετείχε η φημισμένη στην Ισλανδία χορωδία Hamrahlid, τα αεροπορικά έξοδα της οποίας κάλυψε το Υπουργείο Παιδείας της Ισλανδίας. Η παραγωγή δέχτηκε διθυραμβικές κριτικές και μεταφέρθηκε στο Μεξικό για 5 shows στο δεύτερο μισό του Αυγούστου. Στις 5 Αυγούστου ανακοινώθηκε πως το Cornucopia θα ταξίδευε στην Ευρώπη ώς περιοδεία το Νοέμβριο και Δεκέμβριο του 2019.

Λίστα τραγουδιών 
Όλοι οι στίχοι και η μουσική γράφτηκαν από τη Μπιορκ, εκτός από τα σημειωμένα. Η παραγωγή έγινε από την ίδια και τον Arca, εκτός από τα "Features Creatures" και "Paradisia", τα οποία παρήγαγε μόνη της. Στην παραγωγή του "Losss" συμμετέχει και ο Rabit.

Παραπομπές 

Άλμπουμ του 2017
Μπιορκ
Άλμπουμ της Μπιορκ